তথ্যবিবরণী নম্বর : ৩৭০১

**আসন্ন দুর্গাপূজা বাস্তবায়নে সার্বিক সহযোগিতা প্রদানের আশ্বাস দিলেন পার্বত্য চট্টগ্রাম বিষয়ক মন্ত্রী**

বান্দরবান, ২৭ ভাদ্র (১১ সেপ্টেম্বর) :

পার্বত্য চট্টগ্রাম বিষয়ক মন্ত্রী বীর বাহাদুর উশৈসিং আসন্ন দুর্গাপূজা উপলক্ষ্যে সকল সনাতন ধর্মাবলম্বীদের প্রতি শুভেচ্ছা জানান এবং সার্বিক সহযোগিতা প্রদানের আশ্বাস প্রদান করেন।

আজ পার্বত্য চট্টগ্রাম বিষয়ক মন্ত্রীর বান্দরবান রাজার মাঠের বাসভবনে সাক্ষাৎকালে সনাতনী ধর্মালম্বীদের আসন্ন দুর্গাপূজা উপলক্ষ্যে পার্বত্য মন্ত্রী বীর বাহাদুর উশৈসিংকে আমন্ত্রণপত্র ও ফুলের তোড়া হাতে তুলে দেন বান্দরবান কেন্দ্রীয় দুর্গোৎসব উদযাপন পরিষদের সভাপতি অমল কান্তি দাশ ও সাধারণ সম্পাদক তাপস কান্তি দাশ।

৫দিন ব্যাপী ধর্মীয় অনুশাসন পরিচালনা করে জাঁকজমক আয়োজনে এবারের দুর্গাপূজা সফলভাবে সমাপ্ত করে আগামী ৫ অক্টোবর সকাল ১১টায় বর্ণাঢ্য শোভাযাত্রা সহকারে বান্দরবানের সাঙ্গু নদীতে প্রতিমা বিসর্জনের মাধ্যমে এই আয়োজনে সমাপ্তি ঘটবে।

এর আগে পার্বত্য চট্টগ্রাম বিষয়ক মন্ত্রী বান্দরবান জেলায় পালি শিক্ষার গুরুত্ব সম্প্রসারণের লক্ষ্যে পঞঞাপারমী মহাবিজ্জালয়া পালি কলেজের উদ্বোধন করেন।

পঞঞাপারমী মহাবিজ্জালয়া পালি কলেজ হলো বাংলাদেশের একটি বিশেষায়িত বৌদ্ধধর্মীয় শিক্ষা প্রতিষ্ঠান। এখানে বৌদ্ধধর্ম এবং পালি ভাষায় ছাত্রদের বিশেষ শিক্ষা প্রদান করা হয়। পার্বত্য চট্টগ্রাম উন্নয়ন বোর্ড, বান্দরবান ইউনিট-এর বরাদ্দকৃত অর্থ হতে ১ কোটি টাকা ব্যয়ে নবনির্মিত উজানী পাড়া রাজগুরু মহা বৌদ্ধ বিহার প্রাঙ্গণে পঞঞাপারমী মহাবিজ্জালয়া পালি কলেজ-এর উদ্বোধন করেন মন্ত্রী বীর বাহাদুর উশৈসিং।

এসময় উপস্থিত ছিলেন অতিরিক্ত জেলা প্রশাসক ডা. মো. শেখ ছাদেক, পার্বত্য চট্টগ্রাম উন্নয়ন বোর্ডের নির্বাহী প্রকৌশলী আবু বিন মোহাম্মদ ইয়াছির আরাফাত, রাজকুমার চহ্লা প্রু জিমি, বিহারাধ্যক্ষ ড. সুবন্নলংকারা মহাথের, প্রেসক্লাবের সভাপতি আমিনুল ইসলাম বাচ্চু এবং সাধারণ সম্পাদক মিনারুল হকসহ উজানী পাড়া রাজগুরু মহা বৌদ্ধ বিহারের দায়ক দায়িকারা।

#

রেজুয়ান/পাশা/সঞ্জীব/শামীম/২০২২/২২৪৫ঘণ্টা

Handout Number : 3700

**Bangladeshi students to return to China soon**

Dhaka, 11 September :

Bangladeshi students, who returned home after the outbreak of Covid-19 in China, are finally returning to their universities in China later this month and next month following the fruitful meeting between Foreign Minister Dr. A K Abdul Momen and Chinese State Councilor and Foreign Minister Wang Yi in Dhaka on 7 August 2022.

The students are expected to return by chartered flights from Dhaka to Kunming on 26 September, 10 October and 24 October and from Dhaka to Guangzhou on 28 September, 12 October and 26 October.

Around 1,500 students are expected to return by the chartered flights. More chartered flights would be arranged, if needed.

#

Mohsin/Pasha/Sanjib/Zoynul/2022/2230 hour

তথ্যবিবরণী নম্বর : ৩৬৯৯

**বাংলাদেশ থেকে উচ্চতর ডিগ্রি নেয়া প্যালেস্টাইন ও**

**জর্ডানের নাগরিকেরা বাংলাদেশের একেকজন শুভেচ্ছাদূত --- পররাষ্ট্রমন্ত্রী**

ঢাকা, ২৭ ভাদ্র (১১ সেপ্টেম্বর) :

বাংলাদেশ থেকে এমবিবিএস ও অন্যান্য ডিগ্রি অর্জনকারী প্যালেস্টাইন ও জর্ডানের নাগরিকদের শুভেচ্ছাদূত হিসেবে অভিহিত করেছেন পররাষ্ট্রমন্ত্রী ড. এ কে আব্দুল মোমেন। সম্প্রতি জর্ডানের আম্মানে বাংলাদেশ দূতাবাসের উদ্যোগে বাংলাদেশ থেকে এমবিবিএস ও অন্যান্য উচ্চতর ডিগ্রি অর্জন করা প্যালেস্টাইন ও জর্ডানের ডাক্তারদের সম্মানে আয়োজিত এক সংবর্ধনা অনুষ্ঠানে প্রদত্ত ভিডিও বার্তায় তিনি এ মন্তব্য করেন।

পররাষ্ট্রমন্ত্রী ভিডিও বার্তায় বলেন, বাংলাদেশ সরকার প্রতি বছর শিক্ষাখাতে উচ্চশিক্ষা অর্জনের জন্য প্যালেস্টাইনের ছাত্রদের নিয়মিতভাবে বাংলাদেশের বিভিন্ন বিশ্ববিদ্যালয় ও মেডিকেল কলেজে অধ্যয়নের সুযোগ দিয়ে থাকে। তিনি আশা প্রকাশ করে বলেন, এ সকল শিক্ষার্থী বিশ্বের অন্যান্য দেশে বাংলাদেশের ভাবমূর্তি তুলে ধরবেন।

ড. মোমেন বলেন, বাংলাদেশ সবসময়ই প্যালেস্টাইন ইস্যুতে এবং জর্ডানের প্রতি সহযোগিতার মনোভাব পোষণ করে আসছে। ১৯৭১ সালে নয় মাসের সশস্ত্র মুক্তিযুদ্ধের মধ্য দিয়ে আমরা স্বাধীনতা অর্জন করেছি। প্রায় দুশো বছরের পরাধীনতার শৃঙ্খল ভেঙে অবশেষে আমরা মুক্তি পেয়েছি। সেজন্য একটা অধিকৃত দেশ ও জাতির কষ্ট ও দুর্দশা আমরা ভালোভাবে অনুধাবন করতে পারি।

পররাষ্ট্রমন্ত্রী বলেন, বাংলাদেশ জাতিসংঘের সদস্য রাষ্ট্র হিসেবে ১৯৭৪ সালে বঙ্গবন্ধু শেখ মুজিবুর রহমান জাতিসংঘে প্রদত্ত তাঁর প্রথম ভাষণে প্যালেস্টাইনের জনগণের প্রতি সমর্থন পুনর্ব্যক্ত করেন। তারপূর্বেও ১৯৭৩ সালে আরব-ইসরাইল যুদ্ধের সময় বঙ্গবন্ধু দ্ব্যর্থহীন ভাষায় আরবদের সমর্থন করেন এবং চিকিৎসা সহায়তার জন্য চিকিৎসকদল প্রেরণ করেন।

অনুষ্ঠানে উপস্থিত প্যালেস্টাইন ও জর্ডানের নাগরিকদের উদ্দেশ্যে মন্ত্রী বলেন, বাংলাদেশে উচ্চশিক্ষা অর্জনের কারণে আপনারা অন্য অনেক দেশের নাগরিকদের তুলনায় বাংলাদেশকে ভালোভাবে জানার সুযোগ পেয়েছেন। আপনারা আপনাদের জীবনের গুরুত্বপূর্ণ সময় বাংলাদেশে অতিবাহিত করেছেন। সেজন্য আমরা আপনাদের প্রকৃত বন্ধু বিবেচনা করি এবং বিশ্বাস করি আপনারা আমাদের সুখে দুঃখে পাশে থাকবেন।

অনুষ্ঠানে অংশগ্রহণকারী বাংলাদেশ থেকে উচ্চশিক্ষা সম্পন্ন করা জর্ডানের পেশাজীবীগণ বাংলাদেশে অবস্থানকালীন সময়ে তাদের সুখ স্মৃতি রোমন্থন করেন। তারা বলেন, বাংলাদেশকে কাছ থেকে দেখতে পারা তাদের জন্য এক বিরল সৌভাগ্য। বাংলাদেশের মানুষের প্রাণ-প্রাচুর্য ও আতিথেয়তার অভিজ্ঞতা তাঁদের জন্য এক স্মরণীয় স্মৃতি। প্রায় তিন যুগ পর সম্প্রতি বাংলাদেশ সফর করে আসা ডাক্তার ইউসুফ বলেন, আগামীর ভবিষ্যৎ কেবল বাংলাদেশের। তিনি বিগত দশকে বাংলাদেশের অভূতপূর্ব উন্নয়নের ভূয়সী প্রশংসা করে বলেন, বাংলাদেশের প্রধানমন্ত্রী শেখ হাসিনার দৃঢ় নেতৃত্বের ফলে বাংলাদেশ একটি সফল সম্ভাবনাময় রাষ্ট্র হিসেবে বিশ্বের কাছে উদাহরণ হিসেবে বিবেচিত হচ্ছে।

বিদেশে বাংলাদেশের ভাবমূর্তি বিনির্মাণের লক্ষ্যে জনকূটনীতির অংশ হিসেবে আয়োজিত এ অনুষ্ঠানে বাংলাদেশের উন্নয়ন ও সংস্কৃতি বিষয়ক একটি ভিডিও চিত্র প্রদর্শন করা হয়।

#

মোহসীন/পাশা/সঞ্জীব/মাহমুদ/আরাফাত/জয়নুল/২০২২/২২০০ঘণ্টা

তথ্যবিবরণী নম্বর : ৩৬৯৮

**দেশের প্রতিটি শিক্ষা প্রতিষ্ঠান হবে আনন্দ নিকেতন**

**---শিক্ষামন্ত্রী**

কেরানীগঞ্জ, ২৭ ভাদ্র (১১ সেপ্টেম্বর) :

শিক্ষামন্ত্রী ডা. দীপু মনি বলেছেন, আমরা বঙ্গবন্ধুর শিক্ষা ভাবনা নিয়ে এগিয়ে যাচ্ছি। ঔপনিবেশিক শিক্ষা ব্যবস্থা দিয়ে আমরা সোনার মানুষ পাবো না। সে জন্য পুরো শিক্ষাক্রমটাকে পাল্টে ফেলবার চেষ্টা করছি। যেখানে মুখস্তবিদ্যা নয়, শিক্ষার্থীরা হাতে-কলমে শিখবে। পরীক্ষার ভীতি থাকবে না। প্রতিটি শিক্ষা প্রতিষ্ঠান হয়ে উঠবে আনন্দ নিকেতন। শিক্ষায়তন হয়ে উঠবে মানুষ গড়ার কারখানা।

আজ রাজধানীর কেরানীগঞ্জের তারানগর ইউনিয়নে ছায়ানট-নালন্দা মাধ্যমিক বিদ্যালয়ের অপালা ভবনের দ্বার উদ্ঘাটন অনুষ্ঠানে মন্ত্রী এসব কথা বলেন।

নলান্দার শিক্ষা কার্যক্রমের প্রশংসা করে মন্ত্রী বলেন, শিক্ষার্থীদের প্রশ্ন করার অধিকার থাকতে হবে। পারিবারিক পরিসরেও গণতান্ত্রিক চর্চা থাকতে হবে। আর প্রশ্নের উত্তর দেওয়ার মনোবৃত্তি তৈরি করতে হবে। যে শিক্ষায়তন এই চর্চা করে সেই শিক্ষায়তনই সত্যিকারের শিক্ষায়তন। সে রকম একটি শিক্ষা প্রতিষ্ঠান হচ্ছে নালন্দা। আমাদের দেশের সকল শিক্ষায়তন হয়ে উঠুক এই রকম আনন্দময় শিক্ষায়তন।

মন্ত্রী আরো বলেন, ষাটের দশক থেকে ছায়ানট বাঙালি সংস্কৃতি চর্চা ও সাধনাকে খরপ্রবাহে স্রোতস্বিনী করবার কাজে নিয়োজিত রেখেছে। ১৯৬৭ সালে রমনার বটমূলে বর্ষ উদ্যাপনের মধ্য দিয়ে বাঙালির স্বাধিকার ও স্বাধীনতার চেতনা জাগ্রত করার অনন্য প্রয়াস গ্রহণ করে ছায়ানট। স্বাধীন বাংলাদেশে বাঙালির ঐতিহ্যকে জাগিয়ে রাখবার ঐতিহ্য হয়ে ওঠে। ছায়ানট শিশুদের নালন্দা বিদ্যালয়ের সংস্কৃতি সমন্বিত আনন্দময় বিশেষ শিক্ষা কার্যক্রম হাতে নেয়। বাংলাদেশের সংস্কৃতির যাত্রাপথকেও এ শিক্ষাদর্শ মসৃণ করে তুলছে। শিশুদের সামগ্রিক বিকাশ কেন্দ্র নালন্দার লক্ষ্য- শিশুচিত্তে উদ্ভাবন মানসিকতা, বিচারবোধ উস্কে দেওয়া, শিশুর গ্রহণ ও ধারণক্ষমতা বৃদ্ধি এবং নির্দ্বিধায় নিঃসংকোচে প্রশ্ন করার পরিসর সৃষ্টি, শিশুদের মনে প্রকৃতি ও মানবপ্রেমের আনন্দ যোগসহ বাংলা ও বাঙালি সংস্কৃতির সঙ্গে বিশ্বসংস্কৃতির অন্তরঙ্গ সম্মিলনের মধ্য দিয়ে পরিচালিত নালন্দার শিক্ষা কার্যক্রম।

#

খায়ের/পাশা/সঞ্জীব/মাহমুদ/আরাফাত/জয়নুল/২০২২/২১৩০ঘণ্টা

তথ্যবিবরণী নম্বর : ৩৬৯৭

**চার দেয়ালে বন্দি শিশুর স্বাভাবিক বিকাশ হয় না**

**- প্রাথমিক ও গণশিক্ষা প্রতিমন্ত্রী**

ঢাকা, ২৭ **ভাদ্র** (১১ **সেপ্টেম্বর) :**

প্রাথমিক ও গণশিক্ষা প্রতিমন্ত্রী মোঃ জাকির হোসেন বলেছেন, শুধু বই, খাতা, কলম দিয়ে শিক্ষাকে চার দেয়ালের মাঝে বন্দি রাখলে একটি শিশু পূর্ণাঙ্গভাবে বিকশিত হতে পারে না। শিশুদের সুনাগরিক হিসেবে গড়ে তুলতে প্রাতিষ্ঠানিক শিক্ষার পাশাপাশি দরকার সহশিক্ষা কার্যক্রম। এ জন্য প্রাথমিক ও গণশিক্ষা মন্ত্রণালয় নানা ধরনের পদক্ষেপ গ্রহণ করেছে।

আজ রাজধানীর ঢাকা পিটিআই মিলনায়তনে প্রাথমিক শিক্ষা অধিদপ্তর আয়োজিত আন্তঃস্কুল সাংস্কৃতিক প্রতিযোগিতার সমাপনী অনুষ্ঠানে প্রধান অতিথির বক্তব্যে প্রতিমন্ত্রী এসব কথা বলেন।

প্রতিমন্ত্রী বলেন, পড়া, পড়া আর পড়া শিশুদের জীবন থেকে শৈশব কেড়ে নেয়া হচ্ছে। শৈশবের নির্মল আনন্দ বঞ্চিত হয়ে যারা বেড়ে উঠছে তাদের স্বাভাবিক বিকাশ হচ্ছে না। এ জন্য বর্তমান সরকার যে শিক্ষানীতি বাস্তবায়ন করছে সেখানে স্কুল ভীতির পরিবর্তে শিশুদের জন্য প্রীতির পরিবেশ সৃষ্টি করবে। বইয়ের বোঝায় শিশু ক্লান্ত হয়ে পড়বে না, পড়তে পড়তে শিশু ঘুমিয়ে পড়বে না।

প্রাথমিক শিক্ষা অধিদপ্তরের মহাপরিচালক মহিবুর রহমানের সভাপতিত্বে অনুষ্ঠানে প্রাথমিক ও গণশিক্ষা মন্ত্রণালয়ের সিনিয়র সচিব আমিনুল ইসলাম খান ও অধিদপ্তরের পরিচালক মনীষ চাকমা বক্তব্য রাখেন।

পরে প্রতিমন্ত্রী বিভিন্ন বিষয়ে বিজয়ী শিক্ষার্থীদের মাঝে পুরস্কার বিতরণ করেন।

 প্রসঙ্গত, করোনা মহামারির কারণে দুই বছর বন্ধ থাকার পর এবার এ প্রতিযোগিতা অনুষ্ঠিত হলো। দেশের ৮টি বিভাগ থেকে বিভিন্ন বিষয়ে প্রতিযোগীরা অংশগ্রহণ করেন।

#

মাহবুবুর/পাশা/সঞ্জীব/মাহমুদ/আরাফাত/শামীম/২০২২/১৯৫০ঘণ্টা

তথ্যবিবরণী নম্বর : ৩৬৯৬

**চট্টগ্রাম বন্দরের সার্বিক নিরাপত্তা ব্যবস্থায় ইউএস কোস্টগার্ডের সন্তোষ প্রকাশ**

ঢাকা, ২৭ **ভাদ্র** (১১ **সেপ্টেম্বর) :**

চট্টগ্রাম বন্দরের নিরাপত্তা ব্যবস্থা আরো জোরদার ও আধুনিকায়ন করার লক্ষ্যে ১ হাজার ২৪১টি ক্যামেরা বসানো হয়েছে। চট্টগ্রাম বন্দরের সার্বিক নিরাপত্তা ব্যবস্থায় ইউএস কোস্টগার্ড সন্তোষ প্রকাশ করেছে। চট্টগ্রাম বন্দরে শুল্ক কর্তৃপক্ষের তত্বাবধানে ইতিমধ্যে ৬০ মেট্রিক টন বিপদজনক পণ্য ধ্বংস করা হয়েছে। মোংলা বন্দরের মেইন জেটিতে ৮ মিটার ড্রাফটের জাহাজ ভিড়ানোর পদক্ষেপ নেয়া হয়েছে। ১২ সেপ্টেম্বর ট্রায়াল জাহাজ ভিড়বে। ‘পায়রা বন্দরের প্রথম টার্মিনাল ও আনুষঙ্গিক সুবিধাদি নির্মাণ’ প্রকল্পের কাজ দ্রুতসম্পন্ন করার ওপর গুরুত্বারোপ করা হয়। খুব শীঘ্রই সেটি উদ্বোধন করা হবে।

আজ নৌপরিবহন মন্ত্রণালয়ের সভাকক্ষে অনুষ্ঠিত চট্টগ্রাম, মোংলা ও পায়রা বন্দরের উন্নয়ন, আর্থিক ও প্রশাসনিক সংক্রান্ত বৈঠকে এসব তথ্য জানানো হয়।

নৌপরিবহন প্রতিমন্ত্রী খালিদ মাহমুদ চৌধুরী বৈঠকে সভাপতিত্ব করেন। মন্ত্রণালয়ের সচিব মোঃ মোস্তফা কামালসহ ঊর্ধ্বতন কর্মকর্তাগণ এবং চট্টগ্রাম বন্দরের চেয়ারম্যান রিয়ার এডমিরাল এম শাহজাহান, পায়রা বন্দরের চেয়ারম্যান রিয়ার এডমিরাল মোহাম্মদ সোহায়েল এবং মোংলা বন্দরের সদস্য (হারবার ও মেরিন) কমডোর মোহাম্মদ আব্দুল ওয়াদুদ তরফদার ও বিভাগীয় প্রধানগণ জুমসভায় উপস্থিত ছিলেন।

বৈঠকে জানানো হয়, চট্টগ্রাম বন্দরের কর্ণফুলী নদীর সদরঘাট হতে বাকলিয়ার চর পর্যন্ত ডেজিংয়ের মাধ্যমে নাব্যতা বৃদ্ধির কাজ ৯৫ ভাগ সম্পন্ন হয়েছে; বাকি কাজ সেপ্টেম্বরে শেষ হবে। আগামী তিন বছর উক্ত এলাকায় ড্রেজিং কাজ চলমান থাকবে। বন্দরের নিরাপত্তার জন্য বিভিন্ন গেইট, শেড ও ইয়ার্ডে আধুনিক পাবলিক এড্রেস সিস্টেম (পিএএস) বর্তমানে চালু আছে। পানগাঁও অভ্যন্তরীণ কন্টেইনার টার্মিনাল (আইসিটি) ও কমলাপুর ইনল্যান্ড কন্টেইনার ডিপোতে (আইসিডি) নিরাপত্তা ব্যবস্থা আরো জোরদার করা হয়েছে। সম্প্রতি ইউএস কোস্টগার্ডের একটি প্রতিনিধিদল বন্দর সফর করে বন্দরের সার্বিক নিরাপত্তা ব্যবস্থায় সন্তোষ প্রকাশ করেছে। বন্দরের সবকয়টি গেইটে স্ক্যানার স্থাপনের ওপর গুরুত্বারোপ করা হয়। ইন্টারন্যাশনাল শিপ এন্ড পোর্ট ফ্যাসিলিটি সিকিউরিটি (আইএসপিএস) কোড বাস্তবায়নের লক্ষ্যে রপ্তানিমুখী গেইটে কন্টেইনার স্ক্যানার স্থাপনের কাজ চলছে। বন্দরের বিভিন্ন ইয়ার্ড ও টার্মিনালের জন্য প্রয়োজনীয় ইক্যুইপমেন্ট সংগ্রহের কাজ চলমান। বন্দরের পোর্ট লিমিট এলাকায় অনুমোদনবিহীন বাল্কহেড চলাচলের বিরুদ্ধে ব্যবস্থা গ্রহণ করা হচ্ছে।

বৈঠকে আরো জানানো হয় যে, মোংলা বন্দরের মেইন জেটিতে ৮ মিটার ড্রাফটের জাহাজ ভিড়ানোর লক্ষ্যে মেইন শিপিং লাইন ‘মার্স্ক লাইন’ কার্যক্রম গ্রহণ করেছে। মোংলা বন্দরের মেইন জেটিতে নিয়মিত ৭ মিটার ড্রাফটের জাহাজ ভিড়ছে। মোংলা বন্দরে বেশি বেশি জাহাজ আনয়নের লক্ষ্যে মেইন শিপিং লাইনারদের সাথে কথা হচ্ছে। মোংলা বন্দরে একটি ‘মোবাইল হারবার ক্রেন’ থেকে চারটি ‘মোবাইল হারবার ক্রেন’ সংগ্রহ করা হয়েছে। এখানে আমাদানি-রপ্তানির ক্ষেত্রে স্ক্যানিংয়ের জন্য একটি স্ক্যানার রয়েছে। আরো একটি স্ক্যানার সংগ্রহের কার্যক্রম চলমান রয়েছে।

বৈঠকে আরো জানানো হয় যে, পায়রা বন্দর নির্মাণের জন্য ৫ হাজার ৩৯০ একর জমির অধিগ্রহণ করা হয়েছে। ১ হাজার ২১ একর জমির অধিগ্রহণের কার্যক্রম প্রক্রিয়াধীন। ভূমি অধিগ্রহণের ফলে ক্ষতিগ্রস্থ জনগণের পুনর্বাসনের আওতায় ১৪টি প্যাকেজে ৩ হাজার ৫০০ পরিবারকে প্লটসহ বাড়ি প্রদানের পরিকল্পনা রয়েছে। এপর্যন্ত ২ হাজার ৪৯টি বাড়ি নির্মাণ করা হয়েছে। এগুলোর মধ্যে ১ হাজার ৭২৬টি বাড়ি বরাদ্দ করা হয়েছে। ১ হাজার ৪৫১টি বাড়ি নির্মাণাধীন রয়েছে। ২৩টি ট্রেডে ১৬৮টি ব্যাচে ক্ষতিগ্রস্থ ৪ হাজার ২০০ জনকে প্রশিক্ষণ দেয়া হয়েছে। তাদের মধ্যে ২ হাজার ৯৪৩ জন বিভিন্ন পেশায় যুক্ত হয়েছেন।

#

জাহাঙ্গীর/ পাশা/মাহমুদ/আরাফাত/শামীম/২০২২/১৭৫০ঘণ্টা

তথ্যবিবরণী নম্বর : ৩৬৯৫

**ভারত সফর অত্যন্ত সফল হওয়ায় বিএনপি’র মন খারাপ**

**---তথ্য ও সম্প্রচার মন্ত্রী**

ঢাকা, ২৭ ভাদ্র (১১ সেপ্টেম্বর) :

আওয়ামী লীগের যুগ্ম সাধারণ সম্পাদক এবং তথ্য ও সম্প্রচার মন্ত্রী ড. হাছান মাহ্‌মুদ বলেছেন, ‘প্রধানমন্ত্রীর ভারত সফর অত্যন্ত সফল ও সন্তোষজনক হয়েছে এবং দুই দেশের সরকার তা ব্যক্ত করেছেন। অন্যদিকে বিএনপির এতে মন খারাপ হয়েছে। সেকারণে উনারা এখন আবোল তাবোল বকছেন।’

আজ রাজধানীতে জাতীয় প্রেসক্লাবে এ বিষয়ে সাংবাদিকদের প্রশ্নের জবাবে মন্ত্রী একথা বলেন।

ড. হাছান বলেন, প্রধানমন্ত্রীর ভারত সফর অত্যন্ত সফল এবং ফলপ্রসূ হয়েছে। এই সফরে অনেকগুলো চুক্তি এবং সমঝোতা স্মারক স্বাক্ষর হয়েছে। সবচেয়ে বড় অর্জন হচ্ছে ভারতের স্থলভাগ ব্যবহার করে বিনা শুল্কে তৃতীয় দেশে পণ্য রপ্তানির সুযোগ। এটির জন্য আমরা বহু বছর ধরে চেষ্টা করে এসেছি। এতদিন ধরে ভারতের স্থলভাগ ব্যবহারের বিষয়ে যে অনেকটা বাধা ছিল তা দূরিভূত হয়েছে। এখন চট্টগ্রাম এবং মংলা বন্দর দিয়ে ভারতের স্থলভাগের ওপর দিয়ে নেপাল এবং ভুটানের সাথে পণ্য আমদানি ও রপ্তানি করতে পারবে। এটি একটি বড় অর্জন।

‘আমাদের সরকার ও জননেত্রী শেখ হাসিনাই ভারতের কাছ থেকে সবকিছু আদায় করেছেন’ উল্লেখ করে মন্ত্রী বলেন, আন্তর্জাতিক শালিস আদালতে মামলা করে আমরা ভারতের কাছ থেকে সমুদ্রসীমা আদায় করেছি। চুক্তি হওয়ার ৪০ বছর পরও আমাদের ছিটমহলের যে দাবি আদায় হয়নি, সেটি প্রধানমন্ত্রী বঙ্গবন্ধুকন্যা শেখ হাসিনার নেতৃত্বেই আমরা করতে সক্ষম হয়েছি। ২০টি পণ্য ছাড়া বাংলাদেশের সমস্ত পণ্য রপ্তানিতে ভারত শুল্কমুক্ত সুবিধা দিয়েছে, যেগুলো অন্য কেউ আদায় করতে পারেনি। আর কুশিয়ারা নদীর পানি নিয়েও আমাদের পক্ষে যে চুক্তি হয়েছে সেটি একটি বড় অর্জন।

তিস্তা নদীর পানিবন্টন নিয়ে প্রশ্নের জবাবে সম্প্রচার মন্ত্রী বলেন, ‘তিস্তা চুক্তির ব্যাপারে ভারতের কেন্দ্রীয় সরকারের কোনো ধরনের আপত্তি নেই। কিন্তু ভারতের বিধি-বিধান অনুযায়ী সেখানে রাজ্য সরকারের একটি অনুমোদন লাগে। রাজ্যের পক্ষ থেকে যেহেতু আপত্তি আছে সে কারণে এটি এতোদিন ধরে এগোয়নি, তবে এটি নিয়ে আলাপ-আলোচনা চলছে। আশা করছি নিশ্চয়ই খুব শীঘ্রই এটির সমাধান হবে।’

ড. হাছান বলেন, ‘আর কেনো এতো ভালো সফর হলো সেজন্য বিএনপির মির্জা ফখরুল সাহেবদের মন খুবই খারাপ। উনাদের কাজ তো বিভ্রান্তি ছড়ানো। সেটি নিয়েই তারা ব্যস্ত আছেন। অথচ ভারতে গিয়ে বেগম খালেদা জিয়া গঙ্গার পানির কথা বলতে ভুলেই গিয়েছেন, যেটি তিনি নিজেই ব্যক্ত করেছিলেন, সেই ভিডিও ফুটেজ এখনো আমার কাছে আছে, আপনাদের কাছেও আছে। যে দলের নেত্রী ভারতে গিয়ে বাংলাদেশের পানি হিস্যার কথা ভুলে যায় তারা আবার এগুলো নিয়ে কথা বলে কোন মুখে!’

এর আগে জাতীয় প্রেসক্লাবের উদ্যান উপকমিটি আয়োজিত বৃক্ষরোপণ কর্মসূচি উদ্বোধন করেন তথ্যমন্ত্রী ড. হাছান মাহমুদ। প্রেসক্লাবের বাগানে একটি ডালিম গাছের চারা রোপণ করেন তিনি। প্রেসক্লাবের কোষাধ্যক্ষ ও উদ্যান উপকমিটির সভাপতি শাহেদ চৌধুরীর সভাপতিত্বে প্রধানমন্ত্রীর সাবেক তথ্য উপদেষ্টা ইকবাল সোবহান চৌধুরী, বাংলাদেশ সংবাদ সংস্থার ব্যবস্থাপনা পরিচালক আবুল কালাম আজাদ, জাতীয় প্রেসক্লাবের সভাপতি ফরিদা ইয়াসমিন, প্রেসক্লাবের সাবেক সভাপতি ও দৈনিক যুগান্তর পত্রিকার সম্পাদক সাইফুল আলম, বিএফইউজের সাবেক মহাসচিব আব্দুল জলিল ভূঁইয়া, সিনিয়র সাংবাদিক রফিকুল ইসলাম রতন ও রহমান মুস্তাফিজ প্রমুখ অনুষ্ঠানে উপস্থিত ছিলেন। মন্ত্রী বৃক্ষরোপণ কর্মসূচি আয়োজনের জন্য প্রেসক্লাব নেতৃবৃন্দকে অভিনন্দন জানান এবং বলেন, তাদের এ উদ্যোগ দেশের মানুষকে উৎসাহিত করবে।

#

আকরাম/পাশা/মাহমুদ/আরাফাত/আব্বাস/২০২২/১৮১৯ ঘণ্টা

তথ্যবিবরণী                                                                                               নম্বর:৩৬৯৩

**প্রাকৃতিক গ্যাস অনুসন্ধান ও উত্তোলন প্রক্রিয়ায় অগ্রাধিকার অব্যাহত রাখা হবে**

**--- জ্বালানি ও খনিজ সম্পদ প্রতিমন্ত্রী**

ঢাকা, ২৭ ভাদ্র (১১ সেপ্টেম্বর**) :**

বিদ্যুৎ, জ্বালানি ও খনিজ সম্পদ প্রতিমন্ত্রী নসরুল হামিদ বলেছেন, প্রাকৃতিক গ্যাস অনুসন্ধান  ও উত্তোলন প্রক্রিয়ায় অগ্রাধিকার অব্যাহত রাখা হবে। বাস্তবসম্মত প্রকল্প নিয়ে গ্যাস অনুসন্ধান ও উত্তোলন কাজ বাড়ানো আবশ্যক। গৃহীত প্রকল্পগুলো নির্ধারিত সময়ের পূর্বেই বাস্তবায়ন করতে হবে।

আজ অনলাইনে সিলেট ১০ নং (অনুসন্ধান কূপ) কূপের খনন কাজের চুক্তি স্বাক্ষর অনুষ্ঠানে প্রধান অতিথির বক্তব্যে প্রতিমন্ত্রী এসব কথা বলেন।

প্রতিমন্ত্রী বলেন, ওয়াকওভার বা অনুসন্ধান কূপ হতে যে পরিমাণ গ্যাসই আসুক তা জাতীয় উন্নয়নে অপরিসীম অবদান রাখবে। গ্যাস উন্নয়ন তহবিল  ও সিলেট গ্যাস ফিল্ডস লিমিটেডের নিজস্ব অর্থায়নে বাস্তবায়িত এ প্রকল্পের জন্য টার্ন-কি ভিত্তিতে ভূমি উন্নয়ন ও পূর্ত নির্মাণ কাজ, খনন মালামাল সরবরাহ, তৃতীয়পক্ষীয়  প্রকৌশল সেবা ও কূপ খননের যাবতীয় কার্যাবলি সম্পাদনের নিমিত্তে Sinopec International Petroleum Service Corporation. China-এর সাথে চুক্তি স্বাক্ষরিত হয়। এতে দৈনিক ১০ মিলিয়ন ঘনফুট গ্যাস উৎপাদন বাড়বে বলে আশা করা যাচ্ছে।

সভায় অন্যান্যের মাঝে জ্বালানি ও খনিজ সম্পদ বিভাগের অতিরিক্ত সচিব এস এম জাকির হোসেন, পেট্রোবাংলার চেয়ারম্যান নাজমুল আহসান, সিলেট গ্যাস ফিল্ডস লিমিটেডের ব্যবস্থাপনা পরিচালক মোঃ মিজানুর রহমান উপস্থিত ছিলেন।

#

আসলাম/পাশা/মাহমুদ/আরাফাত/লিখন/২০২২/১৭০৫ ঘণ্টা

তথ্যবিবরণী নম্বর : ৩৬৯৪

**কোভিড-১৯ সংক্রান্ত সর্বশেষ প্রতিবেদন**

ঢাকা, ২৭ ভাদ্র (১১ সেপ্টেম্বর) :

স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা ইনস্টিটিউট (আইইডিসিআর)-এর তথ্যানুযায়ী গতকাল শনিবার সকাল ৮টা থেকে আজ রবিবার সকাল ৮টা পর্যন্ত ২৪ ঘণ্টায় দেশে ৩১০ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার ৮ দশমিক ৮৭ শতাংশ। এ সময় ৩ হাজার ৪৯৩ জনের নমুনা পরীক্ষা করা হয়েছে।

গত ২৪ ঘণ্টায় কোভিড-১৯ আক্রান্ত হয়ে ২ জনের মৃত্যু হয়েছে। এ পর্যন্ত ২৯ হাজার ৩৩৪ জন করোনায় মৃত্যুবরণ করেছেন। করোনাভাইরাস আক্রান্তদের মধ্যে এখন পর্যন্ত সুস্থ হয়েছেন ১৯ লাখ ৫৮ হাজার ৭৪৬ জন।

#

কবীর/পাশা/মাহমুদ/আরাফাত/রেজাউল/২০২২/১৬৫৫ ঘণ্টা

তথ্যবিবরণী নম্বর : ৩৬৯২

**টিসিবি ও ওএমএসের মাধ্যমে সুলভ মূল্যে খাদ্য সহায়তা অব্যাহত থাকবে**

**--বাণিজ্যমন্ত্রী**

রংপুর, ২৭ **ভাদ্র** (১১ **সেপ্টেম্বর) :**

বাণিজ্যমন্ত্রী টিপু মুনশি বলেছেন, দেশের কোনো মানুষ যেন অনাহারে না থাকে সেজন্য টিসিবি এবং ওএমএসের মাধ্যমে সরকার সুলভ মূল্যে খাদ্য সহায়তা দিচ্ছে। যতদিন প্রয়োজন হবে ততদিন এ কার্যক্রম অব্যাহত থাকবে। প্রধানমন্ত্রী শেখ হাসিনার নির্দেশনায় দেশের এক কোটি পরিবারকে সাশ্রয়ী মূলে নিত্যপ্রয়োজনীয় পণ্য সরবরাহ করছে টিসিবি।

আজ রংপুর নগরীর কেরানীপাড়ায় টিসিবির চলতি মাসের পণ্য বিক্রয় কার্যক্রম উদ্বোধন শেষে সাংবাদিকদের এসব কথা বলেন মন্ত্রী।

মন্ত্রী বলেন, পারিবারিক কার্ডের মাধ্যমে পণ্য ক্রয় করে দেশের প্রায় ৫ কোটি মানুষ উপকৃত হচ্ছেন। প্রতি মাসেই টিসিবি এসকল পণ্য সাশ্রয়ী মূল্যে বিক্রয় করবে। এর পাশাপাশি সরকার ওএমএসের মাধ্যমে খাদ্য সহায়তা দিচ্ছে। ইতোমধ্যে বাজারে এর সুফল পাওয়া যাচ্ছে।

সাংবাদিকদের এক প্রশ্নের জবাবে মন্ত্রী বলেন, বাংলাদেশ এখন উন্নয়নের রোল মডেল। প্রধানমন্ত্রী শেখ হাসিনার যোগ্য নেতৃত্বে দেশের মানুষের জীবনমানের উন্নয়ন ও নিরাপদে থাকা নিশ্চিত হয়েছে।

এ সময় রংপুর সিটি কর্পোরেশনের মেয়র মোস্তাফিজার রহমান মোস্তফা, জেলা প্রশাসক আসিব আহসানসহ প্রশাসনের ঊর্ধ্বতন কর্মকর্তারা উপস্থিত ছিলেন।

পরে মন্ত্রী তাঁর নির্বাচনি এলাকা কাউনিয়া উপজেলার সিবু মন্দিরে হিন্দু সম্প্রদায়ের সমাবেশে যোগদান করেন। এ সময় সংসদ সদস্য মনোরঞ্জন শীল গোপাল উপস্থিত ছিলেন।

এছাড়া, ঢাকায় তেজগাঁও বেগুনবাড়ি এলাকায় চলতি মাসের টিসিবি’র পণ্য সাশ্রয়ী মূল্যে বিক্রয় কার্যক্রম উদ্বোধন করেন বাণিজ্য মন্ত্রণালয়ের সিনিয়র সচিব তপন কান্তি ঘোষ। এসময় উপস্থিত ছিলেন মন্ত্রণালয়ের অতিরিক্ত সচিব এ কে এম আলী আহাদ খান, টিসিবির চেয়ারম্যান ব্রিগেডিয়ার জেনারেল মোঃ আরিফুল হাসান, উত্তর সিটি কর্পোরেশনের ২৪ নং ওয়ার্ড কমিশনার আলহাজ সফিউল্লাহ (সফি)।

উল্লেখ্য, প্রতিটি কার্ডের বিপরীতে একজন ২ লিটার তেল, ২ কেজি মশুর ডাল ও ১ কেজি চিনি কিনতে পারছেন ৪০৫ টাকা প্যাকেজে। সয়াবিন তেল প্রতি লিটার ১১০ টাকা, মশুর ডাল প্রতি কেজি ৬৫ টাকা এবং চিনি ৫৫ টাকা কেজি দরে বিক্রি করা হচ্ছে । ঢাকার প্রায় ৩০০ ডিলার এবং দেশব্যাপী প্রায় ৩ হাজার ৫০০ ডিলারের মাধ্যমে মাসব্যাপী বিক্রয় কার্যক্রম অব্যাহত থাকবে।

#

বকসী/পাশা/মাহমুদ/আরাফাত/শামীম/২০২২/১৬৩০ঘণ্টা

তথ্যবিবরণী নম্বর :৩৬৯১

**জনসেবার প্রত্যয় নিয়ে কাজ করতে হবে**

**--- সমাজকল্যাণ মন্ত্রী**

ঢাকা, ২৭ **ভাদ্র** (১১ **সেপ্টেম্বর) :**

সমাজকল্যাণ মন্ত্রী নুরুজ্জামান আহমেদ বলেছেন, জনসেবার প্রত্যয় নিয়ে কাজ করতে হবে। মুক্তিযুদ্ধের আদর্শকে সমুন্নত রাখতে জনগণের দোরগোড়ায় সেবা পৌঁছে দিতে হবে।

মন্ত্রী আজ রাজধানীর আগারগাঁওয়ে জাতীয় সমাজসেবা একাডেমি মিলনায়তনে সমাজসেবা অফিসারদের ৪৮তম বুনিয়াদি প্রশিক্ষণ কোর্সের উদ্বোধনী অনুষ্ঠানে প্রধান অতিথির বক্তৃতায় এ কথা বলেন।

সমাজসেবা অধিদফতরের মহাপরিচালক ড. আবু সালেহ্ মোস্তফা কামাল এর সভাপতিত্বে অনুষ্ঠানে   
বিশেষ অতিথি হিসেবে উপস্থিত ছিলেন সমাজকল্যাণ প্রতিমন্ত্রী মোঃ আশরাফ আলী খান খসরু ও সমাজকল্যাণ সচিব মোঃ জাহাঙ্গীর আলম।

মন্ত্রী বলেন, বঙ্গবন্ধুকে হত্যা করার পর যারা ক্ষমতায় ছিলেন, তারা দেশকে পেছনে নিয়ে গিয়েছিল। ইতিহাস বিকৃতি আর মিথ্যাচার করে তারা মুক্তিযুদ্ধের চেতনাকে ভূলন্ঠিত করার ষড়যন্ত্রে লিপ্ত ছিল। প্রধানমন্ত্রী শেখ হাসিনা দেশ পরিচালনার দায়িত্বভার গ্রহণ করে দেশকে উন্নয়নের চরম শিখরে উন্নীত করেছেন।

মন্ত্রী কর্মকর্তাদের উদ্দেশ্যে বলেন, অসহায় জনগোষ্ঠীর সেবা করার যে সুযোগ পেয়েছেন তার সদ্ব্যবহার করবেন। স্বাধীনতার উদ্দেশ্যকে বাস্তবায়নের লক্ষ্য সামনে রেখে জনগণকে সেবা প্রদান করতে হবে।

সমাজকল্যাণ প্রতিমন্ত্রী তার বক্তৃতায় বলেন, সমাজসেবা অফিসারদের কাজের পরিধি ব্যাপক। জনগণের জন্য সমাজকল্যাণ মন্ত্রণালয়ের সেবাসমূহ আন্তরিকভাবে প্রদান করতে হবে।

#

জাকির/অনসূয়া/ডালিয়া/শাম্মী/সাজ্জাদ/শামীম/২০২২/১৪৪৫ ঘণ্টা

তথ্যবিবরণী নম্বর: ৩৬৯০

**নিরাপদ ও পুষ্টিমান সম্পন্ন খাবার তৈরির আহ্বান খাদ্যমন্ত্রীর**

ঢাকা, ২৭ ভাদ্র (১১ সেপ্টেম্বর) :

নিরাপদ ও পুষ্টিমান সম্পন্ন খাবার তৈরি করতে পারলে বিদেশেও রপ্তানির ক্ষেত্রে বিশ্বাসযোগ্যতা অর্জন সম্ভব হবে বলে মন্তব্য করেছেন খাদ্যমন্ত্রী সাধন চন্দ্র মজুমদার।

আজ রাজধানীর বঙ্গবন্ধু আন্তর্জাতিক সম্মেলন কেন্দ্রে (বিআইসিসি) প্রথমবারের মতো আয়োজিত “ফুড অ্যান্ড কেমিক্যাল ল্যাব এক্সপো ২০২২” এর উদ্বোধন অনুষ্ঠানে এ মন্তব্য করেন তিনি। সাধন চন্দ্র মজুমদার বলেন,অনিরাপদ খাবার কে খাদ্য হিসেবে ধরতে চাই না। যে খাবার খেয়ে মানুষ নানা রোগে ভোগে তা খাদ্য হতে পারে না। এজন্য  খাদ্য নিরাপদ কিনা তা ল্যাবে পরীক্ষা করার প্রয়োজনীয়তা রয়েছে।

খাদ্যমন্ত্রী বলেন, কৃষকের হাত থেকে ভোক্তার টেবিলে আসা পর্যন্ত যেকোনো সময় খাদ্য অনিরাপদ হতে পারে। এজন্য আমাদের সচেতন হবার প্রয়োজন রয়েছে। যারা বিদেশে ফুড প্রসেস করে রফতানি করে তাদেরকেও সচেতন হতে হবে।

আইন প্রয়োগ বা জরিমানা করেই কিন্তু সমাধান পাওয়া যাবে না উল্লেখ করে ল্যাবরেটরিতে পরীক্ষার আগে মনের ল্যাবরেটরিতে পরীক্ষা করতে হবে। বিশ্ব বাজারে আমরা এখনও ভালোভাবে স্থান করতে পারিনি। ল্যাবরেটরি পর্যাপ্ত না হলে মানুষ চাইলেও পরীক্ষা করতে পারেন না। এজন্য সরকার চেষ্টা করছে এটা যেন সহজলভ্য করা যায়।  
খাদ্যমান পরীক্ষার জন্য সরকার ইতোমধ্যে দেশের ৮ বিভাগে ল্যাবরেটরি স্থাপনের সিদ্ধান্ত নিয়েছে। এছাড়া ৮টি মোবাইল ভ্যান ল্যাব ও জাইকার সাথে আন্তর্জাতিকমানের টেস্টিং ল্যাব স্থাপনের জন্য চুক্তি স্বাক্ষর হয়েছে বলেও মন্ত্রী জানান।

নিরাপদ খাদ্য কর্তৃপক্ষের আয়োজনে অনুষ্ঠানে খাদ্য মন্ত্রণালয়ের সচিব মো. ইসমাইল হোসেন বলেন, নিরাপদ খাদ্য নিশ্চিতে যার যার অবস্থান থেকে সবাইকে ভূমিকা রাখতে হবে। ১৬৫ মিলিয়ন মানুষের দেশে সবার কাছে সুবিধা পৌছে দিতে হবে। এর জন্য সমন্বিত উদ্যোগ প্রয়োজন। এছাড়া জনবল, প্রশিক্ষণ মানুষের সচেতনতা নিয়ে কাজ করতে হবে। আমরা আশা করি বিভাগ গুলোতে নিরাপদ খাদ্য পরীক্ষার ল্যাব দ্রুত পৌঁছে দিতে পারবো।

বিজ্ঞান ও প্রযুক্তি মন্ত্রণালয়ের সিনিয়র সচিব জিয়াউল হাসান বলেন, এই এক্সপো আয়োজনের মাধ্যমে বিভিন্ন স্টেক হোল্ডারদের মধ্যে এটা একটা বন্ধন হিসেবে কাজ করবে। বাংলাদেশ ট্রেড ফেসিলিটেশন সরাসরি আমাদের অর্থনীতির উন্নয়নের সাথে সম্পর্কিত। একারণে সবার মধ্যে সমন্বয় থাকা প্রয়োজন। আমাদের প্রধানমন্ত্রীও খাদ্য ও খাদ্য নিরাপত্তা নিয়ে কনসার্ন রয়েছেন।

নিরাপদ খাদ্য কর্তৃপক্ষের চেয়ারম্যান মো. আবদুল কাইয়ুম সরকারের সভাপতিত্বে অনুষ্ঠানে বাংলাদেশে নিযুক্ত মার্কিন যুক্তরাষ্ট্রের ডেপুটি চিফ অব মিশন হেলেন লাফেইভ এসময় উপস্থিত ছিলেন। পরে খাদ্যমন্ত্রী ফুড অ্যান্ড কেমিক্যাল এক্সপোতে বিভিন্ন স্টল ঘুরে দেখেন।

সরকারি, অ্যাকাডেমিক, গবেষণাভিত্তিক ও বেসরকারি পর্যায়ের ৪৪টি ল্যাব এক্সপোতে অংশ নেয়।  
ফুড অ্যান্ড কেমিক্যাল ল্যাব এক্সপোর মাধ্যমে সরকারি ও বাণিজ্যিক ল্যাব বা পরীক্ষাগারের সেবাসমূহ প্রচারের সাথে সাথে জনসচেতনতা গড়ে তোলা এবং পরীক্ষাগারগুলোর মধ্যে সমন্বয় সাধন, যোগাযোগ ও সহযোগিতা উৎসাহিত হবে বলে আয়োজকরা মনে করেন।

#

কামাল/অনসূয়া/ডালিয়া/শাম্মী/ইমা/২০২২/১৪২০ ঘণ্টা

তথ্যবিবরণী নম্বর : ৩৬৮৯

**বাংলাদেশে রাশিয়ান প্রযুক্তি বিশ্ববিদ্যালয়ের অফশোর ক্যাম্পাস স্থাপনে পলকের আহ্বান**

ঢাকা, ২৭ **ভাদ্র** (১১ **সেপ্টেম্বর) :**

তথ্য ও যোগাযোগ প্রযুক্তি প্রতিমন্ত্রী জুনাইদ আহমেদ পলক আইটি খাতের দক্ষতা ও উন্নয়নের লক্ষ্যে রাশিয়ান প্রযুক্তি বিশ্ববিদ্যালয়ের অফশোর ক্যাম্পাস বাংলাদেশে স্থাপনের আহ্বান জানিয়েছেন। আজ আগারগাঁও আইসিটি টাওয়ারে বাংলাদেশে নিযুক্ত রাশিয়ার রাষ্ট্রদূত আলেকজান্ডার ভি. মান্টিটাস্কি এর সাথে (Alexander Vikentyevich Mantytskiy) তাঁর দপ্তরে বৈঠককালে তিনি এ আহ্বান জানান।

বৈঠকে তাঁরা দুই দেশের পারস্পরিক স্বার্থ সংশ্লিষ্ট বিভিন্ন বিষয়ে আলোচনা করেন। এছাড়া সাইবার নিরাপত্তা সক্ষমতা বৃদ্ধিতে সহযোগিতা, রাশিয়া ও বাংলাদেশের মধ্যে ডিজিটাল কারেন্সি ইন্টার-অপারেবল ডিজিটাল ট্রানজেকশন (আইডিটিপি) ব্যবস্থার প্রবর্তন, রাশিয়ান প্রযুক্তি কোম্পানিগুলো রোবটিকস্‌, ব্লকচেইন, মেশিন লার্নিং, এআই, এআর, ভিআর ইত্যাদি ক্ষেত্রে ব্যবসা ও বিনিয়োগ, রাশিয়ান কোম্পানিগুলোর জন্য হাই-টেক পার্কে জমি বরাদ্দ, উভয় দেশের যৌথ উদ্যোগে উদ্যোক্তা উন্নয়ন টেকসই স্টার্টআপ এক্সচেঞ্জ প্রোগ্রাম, বাংলাদেশ-রাশিয়া ইনভেস্টমেন্ট সামিটের আয়োজন, ডিসেম্বরে ডিজিটাল ওয়ার্ল্ড সামিটে রাশিয়ান আইটি কোম্পানিগুলোকে অংশগ্রহণ, এজেন্সি ফর নলেজ অন অ্যারোনটিক্যাল অ্যান্ড স্পেস হরাইজন (আকাশ) প্রতিষ্ঠা এবং বাংলাদেশের স্টার্টআপ খাতসহ বিভিন্ন খাতে বিনিয়োগের জন্য প্রতিমন্ত্রী রাষ্ট্রদূতের নিকট প্রস্তাব রাখেন। রুশ রাষ্ট্রদূত এসকল বিষয়ে সার্বিক সহযোগিতার আশ্বাস দেন এবং অদূর ভবিষ্যতে বাংলাদেশের সাথে আইসিটিসহ বিভিন্ন ক্ষেত্রে সম্পর্ক আরো জোরদার হবে বলে আশাবাদ ব্যক্ত করেন।

রাষ্ট্রদূত প্রধানমন্ত্রী শেখ হাসিনার নেতৃতে বিগত ১৩ বছরে বাংলাদেশের বিভিন্ন খাতের উন্নয়নে প্রশংসা করেন। রাষ্ট্রদূত বলেন অল্প সময়ে বাংলাদেশের আইসিটি খাতসহ বিভিন্ন খাতের ব্যাপক উন্নয়ন ঘটেছে। আগামী দিনগুলোতে বাংলাদেশ তথ্যপ্রযুক্তিসহ বিভিন্ন খাতে আরো এগিয়ে যাবে। রাষ্ট্রদূত বলেন বন্ধুপ্রতিম দুই দেশের সৌহার্দপূর্ণ ও দৃঢ় সম্পর্ক ভবিষ্যতেও অব্যাহত থাকবে।

এসময় অন্যান্যোর মধ্যে আইসিটি বিভাগের সিনিয়র সচিব এন এম জিয়াউল আলম, বাংলাদেশ হাই-টেক পার্ক কর্তৃপক্ষের ব্যবস্থাপনা পরিচালক বিকর্ণ কুমার ঘোষ, ডিজিটাল নিরাপত্তা এজেন্সির মহাপরিচালক মো: খায়রুল আমীন এবং বাংলাদেশে নিযুক্ত রাশিয়া’র থার্ড সেক্রেটারি এনথন ভারিসেনসহ আইসিটি বিভাগের ঊর্ধ্বতন কর্মকর্তাগণ উপস্থিত ছিলেন।

#

শহিদুল/অনসূয়া/ডালিয়া/শাম্মী/সাজ্জাদ/শামীম/২০২২/১২৪১ ঘণ্টা

তথ্যবিবরণী নম্বর : ৩৬৮৮

**বিশ্বে মাথা উঁচু করে থাকা সাহসী এক নেত্রীর নাম শেখ হাসিনা**

--- **সমাজকল্যাণ মন্ত্রী**

যশোর, ২৭ ভাদ্র (১১ সেপ্টেম্বর) :

সমাজকল্যাণ মন্ত্রী নুরুজ্জামান আহমেদ বলেছেন, বিশ্বে মাথা উঁচু করে থাকা সাহসী এক নেত্রীর নাম শেখ হাসিনা।

গতকাল যশোরের নাটুয়াপাড়ায় প্রবীণ ও শিশুদের জন্য নির্মিত ‘আমাদের বাড়ি’ নিবাস উদ্বোধনী অনুষ্ঠানে প্রধান অতিথির বক্তব্যে তিনি এ কথা বলেন।

মন্ত্রী বলেন, এক সময়ের অচেনা বাংলাদেশকে শেখ হাসিনা বিশ্বের কাছে উন্নয়নের রোল মডেল হিসেবে উপস্থাপন করেছেন। তিনি বিশ্বকে চমকে দিয়েছেন।

যশোরের জেলা প্রশাসক মো. তমিজুল ইসলাম খানের সভাপতিত্বে উদ্বোধনী অনুষ্ঠানে অন্যদের মধ্যে বক্তব্য রাখেন পল্লী উন্নয়ন ও সমবায় প্রতিমন্ত্রী স্বপন ভট্টাচার্য এবং সংসদ সদস্য কাজী নাবিল আহমেদ প্রমুখ।

উল্লেখ্য, সমাজসেবা অধিদফতর ও গফুর মরিয়ম সাত্তার সাকেরা ফাউন্ডেশন এর যৌথ উদ্যোগে ২১ কোটি ১৮ লক্ষ ১ হাজার টাকা ব্যয়ে ‘আমাদের বাড়ি’ প্রকল্পটি বাস্তবায়িত হয়, যাতে সমাজকল্যাণ মন্ত্রণালয় শতকরা ৮০ ভাগ অর্থায়ন করে।

#

জাকির/অনসূয়া/ডালিয়া/শাম্মী/ইমা/২০২২/৯.৪০ ঘণ্টা